stanford-oval/wikipedia huggingface dataset:
עולם הדיסק
עלילות > עלילות נוספות

מעבר לעלילות מתמשכות אלו, בסדרת הספרים מופיעים מדי פעם ספרים עם דמויות חדשות אשר לא מופיעות לאחר מכן בתפקידים ראשיים אחרים. ספרים אלו כוללים את:
פירמידות (Pyramids) - מספר את סיפורה של ממלכת דג'ליבייבי, המזכירה את מצרים הפרעונית.
אלים קטנים - ספר העוסק בכת המאמינה (בטעות) שעולם הדיסק הוא כדורי ולא שטוח כידוע. סאטירה על דתות ופילוסופים.
Monstrous Regiment - ספר המתאר נערה צעירה המחופשת לגבר ומצטרפת לצבא (כפארודיה על ז'אן ד'ארק).
תת-סדרה פרודיה על המהפכה התעשייתית
ראי-נוע (Moving Pictures) - הראינוע מגיע לאנק-מורפורק. פרודיה על הוליווד ותקופת הכוכבים.
The Truth - עוסק בהקמתו של העיתון הראשון באנק מורפורק, באתיקה ובפחד מפני זרים.
מהומה רבה על לא דוור (Going Postal) - עוסק בחידוש, ובפועל הקמת, שירות הדואר באנק מורפורק.
קומדיה של מטבעות (Making money) - ספר המשך למהומה רבה על לא דוור שם מופקד שפריץ פון סתמבור (Moist von Lipwig), גנב לשעבר, על הבנק של אנק-מורפורק.
Raising Steam - עוסק בהמצאת רכבת קיטור ובהנחת מסילות ברזל. על חברת הרכבת מופקד שפריץ פון סתמבור (הדמות הראשית בשני הספרים הקודמים).
מקומות

מקומות רבים בסדרת הספרים, כדרך הבטים רבים אחרים בה, הם השתקפות של עולמנו שלנו. עיקר העלילות מתרחשות באנק מורפורק ומיעוטן במקומות אחרים, כמו אברוולד וקלאטץ'.
מקומות > אנק מורפורק (Ankh Morpork)

אנק מורפורק היא העיר הגדולה בעולם הדיסק. היא שוכנת קרוב לים המעגל באמצע מישורי סטו. מטרופולין הומה של מיליון אנשים, גמדים, טרולים ושאר יצורים בלתי מזוהים. העיר ידועה בסירחון שלה, ובנהר האנק המזוהם הזורם (יותר נכון, זולג באיטיות) דרכה.
מורפורק היא שילוב של בריטניה וארצות הברית של עולמנו. בעברה הייתה אימפריה קולוניאליסטית צבאית אדירה שחלשה על מקומות רבים. כיום היא אימפריה כלכלית בת עיר אחת בלבד שנחשבת למדינה המתקדמת והפתוחה ביותר בעולם. תושבי העיר ידועים בתאוות הבצע שלהם וביצירתיות שלהם בחיפוש אחר דרכים להרוויח כסף. דמות מייצגת של מגמה זו היא חורני לי-זה-עולה-יותר (Cut-Me-Own-Throat Dibbler), שמתואר כאיש עסקים כושל המתפרנס ממכירת דברי אוכל חסרי טעם אך תמיד הוגה תוכניות ומנצל כל הזדמנות לנסות ולהרוויח הרבה כסף.
הפשע באנק מורפורק הוא עתה מאורגן. בעבר הפשע היה חופשי להשתולל ולעיתים היה זה קשה במיוחד לכוחות השיטור לעצור אותו. תחת הנהגתו של שליט העיר הנוכחי עודדו גילדות הפשע השונות (הגנבים, המתנקשים והזונות) לצאת לאור ולהשליט סדר בעניין. ההגיון שעמד מאחורי צעד זה גרס כי כיוון שפשע תמיד יהיה קיים, אין סיבה אמיתית להילחם בו. על כן הגילדות הסכימו על מידה מסוימת של פשע עבור כל אדם ועבור כל שנה ממנה אל להם לחרוג. הגילדות משלמות מיסים ויכולות לאסוף דמי ביטוח כהגנה מפני פעולותיהם.
מקומות > האוניברסיטה הנעלמת (Unseen University)

בית הספר הגבוה והיחיד לכישוף. המוטו של האוניברסיטה הנעלמת הוא "Nunc Id Vides, Nunc Ne Vides". בתרגום חופשי מלטינית - "עכשיו רואים אותה, עכשיו לא".
האוניברסיטה הנעלמת ממוקמת באנק מורפורק, אך איננה מתערבת באופן ישיר בעסקי העיר ובתמורה זוכה ליחס שווה מצד העירייה. בעבר האוניברסיטה הייתה מקום מסוכן שכן דרך ההתקדמות בה הייתה לרצוח את אלו שבמעמדות העליונים, אך כעת המצב שקט יותר. האוניברסיטה שקעה במיתון ברמת האלימות וכעת אנשי הסגל שלה עוסקים רק בעבודתם, בסעודות מדושנות ובחייהם האישים והאקסצנטריים.
מייסד האוניברסיטה הנעלמת הוא אלברטו מאליך, שמאוחר יותר נהפך למשרתו של מוות בתמורה להוצאתו מרצף הזמן, ובכך לאפשר לו מעין אלמוות.
האוניברסיטה הנעלמת היא פרודיה על אוניברסיטאות והאקדמיה.
מקומות > אברוולד (Überwald)

(בגרמנית: מעל היער. בדומה לפירוש המילולי של טרנסילבניה בלטינית: מעבר ליער) מדינה שמזכירה באופיה את הסטיגמות על גרמניה או על טרנסילבניה. בעבר חלשה על אברוולד "האימפריה הטמאה" (בניגוד לאימפריה הרומית הקדושה), בה שלטו אנשי הזאב והערפדים. כיום האימפריה התמוטטה והתפזרה למדינות רבות, כדרכה של ברית המועצות של ימינו.
מקומות > קלאטץ' (Klatch)

קלאטץ'  הוא שמה של יבשת מדברית ענקית וכן של המדינה הגדולה ביותר בה. הממלכה של קלאטץ' היא השתקפותה של האימפריה העות'מאנית והשבטים הערבים של עולמינו. על אף שאנשי אנק מורפורק חושבים אותם לפראים פרימיטיבים ללא כל חוזק צבאי, אנשי הממלכה מתגלים כבעלי תרבות עשירה וטכנולוגיה מתקדמת ביותר.
מקומות > ממדי הצינוק

ממדי הצינוק (באנגלית: The Dungeon Dimensions) הוא עולם או ממד הקיים מחוץ למרחב ולזמן. בממדי הצינוק חיים שדים, מפלצות ויצורים נוראים אחרים - אך חסרי צורה - הרוצים לפלוש לעולם הדיסק במטרה להתחמם מאש המציאות. הם נמשכים למוחות מכשפים חריפים ובעלי ריכוז כשף רב וכן למספר 8 (במיוחד בל שמהרות' (פארודיה על קת'ולהו של לאבקראפט)). שימוש רב ובוטה בכשף וכן ריכוז גדול של כשף יכולים לפתוח צוהר בין ממדי הצינוק לעולם הדיסק, שדרכו השדים יכולים להיכנס ולגרום נזק לעולם הדיסק.
גזעים

בעולם הפנטזיה אשר התפתח בסדרה ישנם מספר גזעים (מעבר לבני האדם), חלקם בעלי מאפיינים "רגילים" לפנטזיה, חלקם מקוריים יותר.
גזעים > גמדים

הגמדים של עולם הדיסק הם פארודיה על הגמדים של הארץ התיכונה וספרי פנטזיה שהושפעו משר הטבעות. הם מתוארים באופן הקלאסי כבני אדם נמוכים בעלי כישרון לכריית זהב ושאר משאבי טבע. מספר דברים נשאבו גם מהתרבות הפופולרית, כגון שיר ה"היי-הו" הזכור מהסרט שלגיה ושבעת הגמדים של וולט דיסני.
במהלך הסדרה תרבות הגמדים התפתחה וגילתה רבדים מקוריים ביותר, כגון השנאה העזה לטרולים ובהיעדרה המוחלט של דו-צורתיות זוויגית והפרדה מגדרית: זכרים ונקבות כאחד נושאים שריון, גרזן ומגדלים זקן עבות. משום כך, רוב תהליך החיזור בין גמדים מוקדש לבירור מגדרו של בן/בת הזוג באופן שלא יגרום אי-נעימות לשני הצדדים.
גזעים > טרולים

הטרולים בעולם הדיסק הם יצורים העשויים מ"יסודות מטאמורפוזיים" (גופם מקבל תבנית ומרקם של מחצב נפוץ בסביבה, כגון סלעי כורכר, ברזל ולטרולים עירוניים אפילו לבני בניין). מוחם עשוי מסיליקון ועל כן מתפקד טוב יותר בטמפרטורות הנמוכות של מקום גידולם הטבעי - ההרים הגבוהים. טרולים רבים אשר יורדים למצוא לעצמם חיים בערים האנושיות סובלים מהחום ונהפכים ל"טיפשים". טרולים החיים במקום גידולם הטבעי נוטים להגות, והזקנים שבהם סובלים מפילוסופיה, מחלה קטלנית הגורמת להם לחשוב על משמעות החיים עד שהם הופכים לתוואי נוף דומם למראית עין.
שיני הטרולים הן יהלומים ויחד עם התנהגותם ה"טיפשה" באזורי מחיית בני האדם הדבר גרם לניסיונות צייד חוזרים ונשנים שלהם, אך אלו שרדו עקב הכוח העצום שלהם.
הטרולים מדברים ביניהם בשפה המשלבת ביטויים גופניים כגון מכות אלה וצעקות כלליות. הם נושאים עמם אלה ולבושים באופן מסורתי בפיסת חלציים מעור ועליה חגורת גולגולות (בימים עברו היו אלה גולגולות אדם וגמדים, אך כיום הרוב מסתפקים בעזים ופרות).
הטרולים נמצאים במלחמה מתמדת עם הגמדים.
גזעים > ערפדים

בניגוד למיתוס המצוי לגבי הערפד בעולמנו, הערפדים בעולם הדיסק הם זן נפרד אשר ניתן רק להיוולד אליו (לא ניתן להפוך להיות ערפד בעקבות נשיכתו של אחד או שתיית דמו). מיתוסים מעולמנו שכן נדדו לערפדי עולם הדיסק הם השינה בארון קבורה, הפחד משום, כסף ומים קדושים, אלמוות, התמכרות לדם (על אף שאיננה הכרחית) והיכולת להפוך לעטלפים.
הערפדים שלטו בעבר באברוולד ביד רמה בזכות תכנון ורשעות. כיום ישנה קריאה בין חוגי הערפדים להפסיק למצוץ דם ולהשתלב בחברה. רבים חותמים על עצומת ה"סרט השחור" ומחליפים את התמכרותם מדם לדברים אחרים כגון צילום או קפה.
גזעים > אנשי זאב

היו כח חזק ביותר באימפריית הרשע באברוולד ותמיד בתחרות עם הערפדים.
גם כאן מדובר במזיגה של מיתוסים מעולמנו (ההפיכה לדמות זאב בירח מלא והרגישות לכסף) ודברים מקוריים (גם כאן לא ניתן להפוך אדם לאיש זאב וזיווגים בינם לבין עצמם יוצרים מדי פעם אנשי זאב בדמות אדם או זאב שאינם יכולים לשנות את צורתם). הם מאופיינים בהיותם חזקים ביותר ובעלי חוש ריח מפותח גם בצורתם הטבעית.
אנשי הזאב לא השתלבו היטב בחברה המודרנית ורבים פוחדים מהם.
גזעים > גזעים נוספים

גזעים נוספים המופיעים תדיר בסדרה: גלמים (במסורת הגולם היהודי), זומבים, שדונים, אלפים, ננסים פיות ועוד - כולם בעלי שינויים קלים מהאגדות הרווחות אודותם.
ספרי הסדרה

| # | שם הספר | שנת הוצאה | תורגם לעברית |
| --- | --- | --- | --- |
| 1 | צבע הכשף (The Colour of Magic) | 1983 |  |
| 2 | אור מופלא (The Light Fantastic) | 1986 |  |
| 3 | פולחני כשף (Equal Rites) | 1987 |  |
| 4 | תרועת מוות (Mort) | 1987 |  |
| 5 | מעשי קסמים (Sourcery) | 1988 |  |
| 6 | אחיות הגורל (Wyrd Sisters) | 1988 |  |
| 7 | פירמידות (Pyramids) | 1989 |  |
| 8 | שומרים! שומרים! (Guards! Guards!) | 1989 |  |
| 9 | Eric | 1990 |  |
| 10 | ראי-נוע (Moving Pictures) | 1990 |  |
| 11 | איש הקציר (Reaper Man) | 1991 |  |
| 12 | מכשפות בחוץ-לארץ (Witches Abroad) | 1991 |  |
| 13 | אלים קטנים (Small Gods) | 1992 |  |
| 14 | Lords and Ladies | 1992 |  |
| 15 | אנשי המשמר (Men at Arms) | 1993 |  |
| 16 | Soul Music | 1994 |  |
| 17 | Interesting Times | 1994 |  |
| 18 | Maskerade | 1995 |  |
| 19 | Feet of Clay | 1996 |  |
| 20 | Hogfather | 1996 |  |
| 21 | Jingo | 1997 |  |
| 22 | The Last Continent | 1998 |  |
| 23 | Carpe Jugulum | 1998 |  |
| 24 | The Fifth Elephant | 1999 |  |
| 25 | The Truth | 2000 |  |
| 26 | Thief of Time | 2001 |  |
| 27 | The Last Hero | 2001 |  |
| 28 | מוריס המדהים ומכרסמיו המלומדים (The Amazing Maurice and His Educated Rodents) | 2001 |  |
| 29 | Night Watch | 2002 |  |
| 30 | בני החורין הקטנים (The Wee Free Men) | 2003 |  |
| 31 | Monstrous Regiment | 2003 |  |
| 32 | כובע מלא שמיים (A Hat Full of Sky) | 2004 |  |
| 33 | מהומה רבה על לא דוור (Going Postal) | 2004 |  |
| 34 | Thud! | 2005 |  |
| 35 | חרש החורף (Wintersmith) | 2006 |  |
| 36 | קומדיה של מטבעות (Making Money) | 2007 |  |
| 37 | Unseen Academicals | 2009 |  |
| 38 | אלבש חצות ליל (I Shall Wear Midnight) | 2010 |  |
| 39 | Snuff | 2011 |  |
| 40 | Raising Steam | 2013 |  |
| 41 | כתר הרועים (The Shepherd's Crown) | 2015 |  |
ראו גם

עולם הדיסק (סדרת משחקים)
הערות שוליים

↑  Catskind
↑  לפי תרגומה של יעל רנן לספר אנשי המשמר.
| --- | --- |
בקרת זהויות :  NLI: 987007570096905171  GND: 4408655-6  LCCN: n91058498  MusicBrainz: f6fa435a-6788-436f-9dc8-ad902aaa4624  NKC: aun2007384338  VIAF: 178287659   WorldCat (עם VIAF): 178287659 
תיאור גרפי של תת-הסדרות בעולם הדיסק, מעודכן לתחילת 2009
המוות של עולם הדיסק רוכב על סוסו בינקי. מוות הוא התגלמות דמוית-אנוש של תופעת המוות שנוצרה על ידי האמונה של האנושות. עם הזמן הוא פיתוח אישיות ולמרות שהוא מבצע את תפקידו ביעילות רבה, הוא ידידם הטוב ביותר של החיים. קיים גם "מוות" מיוחד לעכברים. 
 צויר על ידי Catskind
.
פרנציסקוס מסאל

פרנציסקוס מסאל, בציור הנמצא במנזר באוברונינג, בוואריה
פרנציסקוס מסאל, בשמו הצרפתי פרנסואה דה סאל (בצרפתית: François de Sales, בלטינית: Franciscus Salesius; ‏21 באוגוסט 1567, טירת סאל, טוראן-גלייר – 28 בדצמבר 1622, ליון) היה איש דת קתולי צרפתי, בישוף של ז'נבה. הוכרז לקדוש ומורה של הכנסייה הקתולית וכונה בקרב חסידיו "מורה האהבה". הוא היה בן למשפחת אצילים שבחר בחיי נזירות תוך ויתור על כל תאריו ונודע כדרשן מחונן וכאחד התאולוגים הנוצרים החשובים. השפעתו בכנסייה ומחוצה לה הייתה רבה, לרבות בקרב מונרכים כמו הדוכסים של סבויה, קרלו אמנואלה הראשון וויקטור אמדאו הראשון, וכן מלכי צרפת, אנרי הרביעי ולואי השלושה-עשר.
פרסומיו המודפסים בעקבות המצאת הדפוס, היו למעין עיתונים קתולים ראשונים.
חייו

פרנסואה דה סאל נולד בטירת סאל (Château de Sales) על יד טוראן - גלייר (Thorens-Glières) במחוז סבואה עילית (סבויה עליונה) בצרפת.
למד באוניברסיטאות בפריז ובפדובה ובשנת 1594 הוסמך ככומר.
פעל רבות לשיקום הדת הקתולית באזורי הולדתו והטיף תוך השתדלות רבה ובהצלחה בקרב המאמינים הקלביניסטים מדרום לאגם ז'נבה.
בשנת 1602 נבחר לבישוף של ז'נבה, עם מושבו באנסי. תואר כמנהיג רוחני אמיתי ביחס לצאן מרעיתיו ולאנשי הדת, על ידי מתן דוגמה אישית וכתיבת ספרים. כתביו הידועים ביותר הם "פילותיאה" ו"תיאוטימוס".
יחד עם ז'אן דה שנטל, ייסד פרנציסקוס דה סאל את המסדר "ביקור מרים" או מסדר הסלזיאניות.
פרנציסקוס מסאל מת בליון בשנת 1622. ב-24 בינואר 1623 גופתו הועברה לאנסי.
הוא הוכר כקדוש על ידי הכנסייה הרומית קתולית והיום 24 בינואר הוכרז כחגו.
נחשב לפטרון של סופרים והעיתונאים הקתולים.
הנצחה

במאה ה-19 הכומר ג'ובאני בוסקו הקים את מסדר הסלזייאנים שנקרא לזכרו של פרנציסקוס מסאל. למסדר סניף פעיל בשכונת מוסררה בירושלים.
מספר יישובים נושאים את שמו: סן פרנסואה דה סאל במחוז סבואה, בצרפת, ושלוש עיירות בקוויבק בקנדה: סן-פרנסואה-דה לה רויווייר-דו-סוד, סן-פרנסואה-דה-ל'יל ד'אורליאן וסן-פרנסואה-דה-סאל.
נושאים את שמו כמה מוסדות חינוך צרפתים: המכללה (קולז') ובית הספר התיכון סן-פרנסואה-דה-סאל בעיר אברה, וכן מכללה ובית ספר תיכון בעיר טרואה.
פסאודוגן

פסאודוגן (באנגלית: Pseudogene) הוא מקטע DNA הדומה במקורו וברצפו לגן פעיל, אך ברב המקרים איבד את הפעילות. איבוד הפעילות קורה, בין היתר, כתוצאה ממוטציות הפוגעות במסגרת הקריאה הפתוחה (Frameshift mutation) של הגן או השמטת רצפי בקרה. פסאודוגנים נמצאים בגנום של כמעט כל צורות החיים שנחקרו ומסומנים באות היוונית פסי (ψ). פסאודוגנים נפוצים למדי ומהווים בין 1% ל-5% מהגנום של האדם.
פסאודוגנים נוצרים, בעיקר, בעקבות אירועי הכפלה של המידע הגנטי (Gene duplication) או reverse transcription (הפיכת RNA ל-DNA) של mRNA בוגר שמשתלב בתוך הגנום.
המונח נטבע באוניברסיטת קיימברידג' בשנת 1977 על ידי קלוד ז'אק (Claude Jacq)., בכדי לתאר גן קטוע של 5SrRNA - רנ"א ריבוזומאלי, בצפרדע רפואית מצויה (Xenopus laevis). מקטעי גן קטועים נמצאו באופן דומה בגן של 5SrRNA באורגניזמים רב תאיים (מטזואה).
בעבר, פסאודוגנים נקראו מאובנים גנומיים והיחס אליהם היה כאל דנ"א נטול חשיבות תפקודית, אך עם התקדמות המחקר נתגלה, כי פסאודגונים רבים דווקא בעלי פעילות חשובה.
סוגי פסאודוגנים

כיום ידועים שלושה סוגי פסאודוגנים, הנבדלים במנגנון היווצרותם ובמאפייניהם:
processed pseudogenes (פסאודוגנים ערוכים) – בגנום אאוקריוטי, אחד הגורמים המשפיעים על מבנה הגנום ועל הגיוון הגנטי הוא אירועי רטרוטרנספוזיציה. רטרוטרנספוזיציה היא אירוע במהלכו מקטע גנטי מועתק ומוכנס במקום אחר בגנום. במהלך אירוע כזה, ייתכן כי חלק מהמקטע הגנטי של mRNA בוגר (לאחר שחבור, ללא אינטרונים, לרב עם זנב poly A) יעבור reverse transcription באופן אקראי ויוכנס לתוך הגנום. הקבוצה הגדולה ביותר בתת-הסוג של פסאודוגנים ערוכים היא ribosomal protein pseudogene המהווה 22.4% מהפסאודוגנים הערוכים. בשל היותם תוצר של,RNA הפסאודוגנים ה"ערוכים" הם חסרי אלמנטי בקרה, במיוחד פרומוטרים. עד היום התגלו לפחות 8,000 פסאודוגנים בגנום האדם שהם פסאודגונים ערוכים.
Unprocessed pseudogenes (פסאודגונים לא ערוכים) – מקורם בהכפלה של רצפי גנים (דופליקציה). דופליקאציה יכולה להיווצר, למשל, באירוע טעות במהלך שחלוף (רקומבינציה הומולוגית) באזורים המכילים רצפים חוזרים. תוצר הדופליקאציה צובר מוטציות בתדירות גבוהה עד שינוי ואף איבוד פעילותו המקורית. זאת, מכיוון שגן המקור הפעיל עדיין נמצא בגנום, ומתוך כך ההשפעה של צבירת המוטציות בפסאודוגן על הכשירות של האורגניזם לרוב מועטה.
Unitary pseudogenes (פסאודוגן יחידני) – זו קבוצה מצומצמת של פסאודוגנים שנוצרים ללא הכפלה. גן עשוי לצבור מוטציות נקודתית, הוספה או מחיקה של מקטעים ובכך לאבד את פעילותו. מוטציות אלו עשויות לפגוע בפעילות של הגן עד למצב אובדן גן פעיל מן הגנום. גנים שאיבדו פעילות בצורה זו נקראים Unitary pseudogene
זיהוי פסאודגונים

פסאודוגנים בגנום האאוקריוטי מזוהים על ידי שילוב בין אנליזה ממוחשבת של השוואת רצפי DNA לרצפים של גנים פעילים ובדיקת הפעילות של הגן. באנליזה הממוחשבת נעשית השוואה בין רצפי DNA והעמדתם זה מול זה (sequence alignment) בנוסף לחישוב של אחוז זוגות הבסיסים הזהים ואיתור מוטאציות היוצרות קודוני סיום. בדיקת הפעילות של הגן יכולה להיעשות ברמת תעתוק (RNA), תרגום, או קיפול החלבון. אם הפעילות אינה ניכרת ברצף ה-DNA הנבדק באחד מתהליכים, הרצף עשוי להיחשב כלא פעיל, כלומר ייתכן שהוא פסאודוגן. במקרה של פסאודוגנים ערוכים, יתגלה ברצף החשוב כפסאודוגן היעדר אינטרונים, ומוטציות פסק שקוטעות את מסגרת הקריאה הפתוחה ביחס לגן ה"הורי"- גן המקור. טעות בזיהוי רצף כפסאודוגן ידועה בכינוי פסאודו-פסאודגן. זיהוי הסוג הזה נוצר בעקבות ההתפשטות המהירה של טכנולוגית לריצוף דנ"א שזיהו הרבה מקרים בהם הפסאודו-פסאודגן נראה כפסאודגן על ידי בדיקה ראשונית בה זוהו על ידי הופעת קודון עצירה בטרם עת ברצף mRNA צפוי. בתאוריה, קודון זה אמור למנוע תרגום של תוצר החלבון התקין של הגן המקורי. כתוצאה מכך, מצד אחד הוא אינו מתפקד כגן המקורי, אך עדיין בעל חשיבות וחלק מהחלבון עדיין מתפקד בצורה כלשהי, מכאן הגיע שמו פסאודו-פסאודגן. בשל כך הפסאודו-פסאודוגן עשוי להיות נתון תחת הברירה הטבעית. עקב ההגדרה המאתגרת של פסאודוגנים, לעיתים גנים סווגו בצורה לא נכונה כפסאודגונים. אך התגלו כגנים פונקציונלים. דוגמה לכך היא הגן בבני האדם המקודד מוטאז פוספוגליצארט, שמוטציות בו גורמות לאי פריון. הגן הנקרא PGAM4 סווג בעבר כפסאודוגן אבל התברר כי הוא גן פונקציונלי.
עד היום, פסאודוגנים מעובדים מהווים לעיתים קרובות בעיה עבור תוכנות המזהות דנ"א (Gene prediction programs) ולעיתים קרובות מזוהים באופן שגוי כגנים או אקסונים אמיתיים. כמו כן נמצאו כ-140 פסאודוגנים אנושיים מתורגמים. עם זאת, התפקוד של תוצרי חלבון אלה אינה ידועה. ייתכן שפסאודוגנים אינם אלא שיקוף לדרך הופעתם של גנים חדשים בגנום.
פסאודוגנים בזבוב הפירות

כחלק מהמחקר הגנומי, הורחב גם חקר הפסאודוגנים, בין היתר הפסאודוגנים הקיימים בגנום הדרוזופילה (Drosophila,זבוב הפירות). פסאודוגנים הם נדירים יחסית בדרוזופילה, ביחס לחולייתנים. אבולוציית הדנ"א של רבים מהפסאודוגנים שנמצאו בדרוזופילה גילתה, כי הם מוגבלים יחסית מבחינת תפקודם. ישנה פחות שונות ברצף שלהם ומתרחשת בהם החלפת חומצות אמינו בתדירות גבוהה יותר ביחס לגנים פעילים, יחד עם שימור אזורים בעלי פעילות. שני גנים של דרוזופילה שבעבר הוגדרו כפסאודוגנים נמצאו כגנים בעלי פעילות.
מבחינה אבולוציונית, ישנה סברה כי מספר מוטציות גבוה בגנים שאינם פעילים, לא מקנות יתרון או מהוות חיסרון כלשהו עבור האורגניזם, ועל כן לא משפיעות על כשירותו. אולם הדפוסים של אבולוציית פסאודוגנים אינם עולים בקנה אחד עם דפוסי האבולוציה הנייטרלית המצופים והם דווקא חשופים ללחצי סלקציה. טענה זו נתמכה במחקר של אורגניזמים אחרים מלבד דרוזופילה, למשל בתרנגולת, שבפסאודוגנים בגנום שלה זוהו פחות מוטציות פסק (שגורמות לחוסר פעילות של הגן) מהמצופה עבור פסאודוגנים.
פסאודוגנים פעילים

במשך שנים רבות הניחו כי פסאודוגנים מעובדים בגנום לא עוברים תעתוק בשל איבוד אלמנטי בקרה סמוכים (בציס). עם התקדמות המחקר בנושא והכלים העומדים לרשות החוקרים, התגלו פסאודוגנים רבים שעוברים תעתוק. למשל, PKG2 – פסאודוגן מעובד של הגן המקודד לאנזים פוספוגליצראט קינאז באדם. כצפוי מרצף שעבר reverse transcription (יצירת רצף cDNA על פי RNA שמשמש כתבנית באמצעות האנזים reverse transcriptase) הוא חסר אינטרונים של הגן המקורי ולמרות זאת מתבטא ומתפקד באשכים. משמעות הדבר היא, שהרצף עבר אינטגרציה לאזור בגנום בעל אזור בקרה ספציפי לרקמה. NOTCH2NL הוא גן שפעילות התוצר שלו במסגרת מערכת העברת האותות בין נוירונים במערכת העצבים, שמורה אבולוציונית בקרב בעלי חיים רבים לרבות יונקים וחולייתנים. NOTCH2NL התגלה באדם כמעורב בהתפתחות הנוירונים בקורטקס, ויש בו מחצית מהרצף המקודד ביחס לגן המקורי NOTCH. הסברה היא, כי זהו אחד מתוצרי השיחבור של NOTCH שעבר reverse transcription ואינטגרציה לגנום. במקרה של גן זה, נשמר הקידוד לחלבון למרות קיטוע מסגרת הקריאה ביחס לגן המקורי.
פסאודגנים בחיידקים

פסאודוגנים קיימים בכל צורות החיים הידועות ורוב הפסאודוגנים שנתגלו בחיידקים, מצויים בחיידקים שלא יכולים לשרוד באופן עצמאי – בטפילים או סימביונטיים – שמקיימים יחסי גומלין הנחוצים להישרדותם עם הפונדקאי. במהלך הסתגלות של אורגניזם לאורח חיים טפילי, תפקודים רבים של גנים עשויים להפוך למיותרים, מפני שהפונדקאי מספק חלק גדול מצרכיהם. הפיכתם של גנים מסוימים ל"מיותרים" מייצרת "ברירת הפחתה" – (Reductive evolution).
למשל, החיידק Mycobacterium leprae הגורם למחלת הצרעת איבד כרבע מהגנים שלו בהשוואה בין הגנום שלו לבין מין קרוב אליו, Mycobacterium tuberculosis. שאריות מגנים אלו שאבדו והיו בעלי פעילות, מוערכות כעת כ־1,114 פסאודוגנים בגנום של Mycobacterium leprae.
השוואה בין הגנומים של Shigella flexneri (אנ'), ו-Escherichia coli הראתה כי 254 גנים הפכו ללא פעילים אצל S. flexneri.
ראו גם

טרנספוזון
שחבור
פרסנל קימפמבה

פרסנל קימפמבה (בצרפתית: Presnel Kimpembe; נולד ב-13 באוגוסט 1995) הוא כדורגלן צרפתי המשחק בפריז סן-ז'רמן ובנבחרת צרפת בעמדת הבלם.
קריירת מועדונים

קימפמבה נולד בבומון-סור-אויס לאב שהיגר מהרפובליקה הדמוקרטית של קונגו ולאם ממוצא האיטי.
קימפמבה התחיל את הקריירה שלו בקבוצת "ארגני" ובגיל 10 הצטרף לקבוצת הילדים של פריז סן-ז'רמן. ב-17 באוקטובר 2014 קימפמבה ערך את הופעת הבכורה שלו בקבוצה הבוגרת בניצחון 1–3 נגד לאנס.
בעונת 2017/2018 קימפמבה הפך לשחקן הרכב בפריז ורשם 27 הופעות בליגה, וזכה עימה באליפות. ב-6 בפברואר 2022 כבש שער בכורה בקבוצה בניצחון 1–5 על ליל.
קריירה בינלאומית

קימפמבה רשם הופעה אחת במדי נבחרת הרפובליקה הדמוקרטית של קונגו בכדורגל עד גיל 20, אך כעבור שנה החליט לייצג את צרפת.
באוקטובר 2016, קימפמבה זומן לסגל הנבחרת הבוגרת. ב-27 במרץ 2018 קימפמבה ערך את הופעת הבכורה שלו בנבחרת בניצחון 1–3 נגד רוסיה. קימפמבה זכה עם הנבחרת במונדיאל 2018.
נכלל בסגל נבחרת צרפת בטורניר מונדיאל 2022, אולם נגרע מהסגל מספר ימים לפני פתיחת הטורניר בשל פציעה.
תארים

אליפות צרפת (7): 2015/2016, 2017/2018, 2018/2019, 2019/2020, 2021/2022, 2022/2023, 2023/2024
קופה דה פראנס (5): 2015/2016, 2016/2017, 2017/2018, 2019/2020, 2020/2021
גביע הליגה הצרפתי (4): 2015/2016, 2016/2017, 2017/2018, 2019/2020
גביע האלופות הצרפתי (4): 2016, 2017, 2020, 2022
גביע העולם בכדורגל: 2018
ליגת האומות: 2020/2021
הערות שוליים

↑  Squad Announcement בחשבון הטוויטר הרשמי של נבחרת צרפת, 9 בנובמבר 2022 (באנגלית)
↑  Disasi remplace Kimpembe באתר הרשמי של התאחדות הכדורגל הצרפתית, 14 בנובמבר 2022 (בצרפתית)
| נבחרת צרפת – מונדיאל 2018 (אלופת העולם) |
| --- | --- | --- |
|  1 לוריס •  2 פבאר •  3 קימפמבה •  4 וראן •  5 אומטיטי •  6 פוגבה •  7 גריזמן •  8 למאר •  9 ז'ירו •  10 אמבפה •   11 דמבלה •  12 טוליסו • 13 קאנטה •  14 מטווידי • 15 אנזונזי • 16 מנדנדה • 17 ראמי • 18 פקיר • 19 סידיבה • 20 תובאן • 21 הרננדס • 22 מנדי • 23 אראולה • מאמן: דשאן |  1 לוריס •  2 פבאר •  3 קימפמבה •  4 וראן •  5 אומטיטי •  6 פוגבה •  7 גריזמן •  8 למאר •  9 ז'ירו •  10 אמבפה •   11 דמבלה •  12 טוליסו • 13 קאנטה •  14 מטווידי • 15 אנזונזי • 16 מנדנדה • 17 ראמי • 18 פקיר • 19 סידיבה • 20 תובאן • 21 הרננדס • 22 מנדי • 23 אראולה • מאמן: דשאן | צרפת |
| נבחרת צרפת – יורו 2020 |
| --- | --- | --- |
|  1 לוריס •  2 פבאר •  3 קימפמבה •  4 וראן •  5 לאנגלה •  6 פוגבה •  7 גריזמן •  8 למאר •  9 ז'ירו •  10 אמבפה •   11 דמבלה •  12 טוליסו • 13 קאנטה •  14 רביו • 15 זומה • 16 מנדנדה • 17 סיסוקו • 18 דין • 19 בנזמה • 20 קומאן • 21 הרננדס • 22 בן ידר • 23 מניאן • 24 דובואה • 25 קונדה • 26 תוראם • מאמן: דשאן |  1 לוריס •  2 פבאר •  3 קימפמבה •  4 וראן •  5 לאנגלה •  6 פוגבה •  7 גריזמן •  8 למאר •  9 ז'ירו •  10 אמבפה •   11 דמבלה •  12 טוליסו • 13 קאנטה •  14 רביו • 15 זומה • 16 מנדנדה • 17 סיסוקו • 18 דין • 19 בנזמה • 20 קומאן • 21 הרננדס • 22 בן ידר • 23 מניאן • 24 דובואה • 25 קונדה • 26 תוראם • מאמן: דשאן | צרפת |
| --- | --- |
בקרת זהויות :  SUDOC: 261116878  VIAF: 72164959369124021017   WorldCat (עם VIAF): 72164959369124021017
פיית' קיפייגון

פיית' קיפייגון חוגגת את זכייתה במדליית זהב באליפות העולם באתלטיקה 2017
פיית' קיפייגון (באנגלית: Faith Kipyegon; נולדה ב-10 בינואר 1994) היא אתלטית קנייתית, שלוש פעמים ברציפות האלופה האולימפית (ריו דה ז'ניירו 2016, טוקיו 2020, ופריז 2024), 3 פעמים אלופת העולם (לונדון 2017, יוג'ין 2022 ובודפשט 2023), אלופת חבר העמים (גלאזגו 2014) ושיאנית העולם בריצת 1500 מטר. סגנית האלופה האולימפית (פריז 2024), אלופת העולם (בודפשט 2023) ושיאנית העולם לשעבר בריצת 5000 מטר. נוסף לכך, היא שיאנית העולם בריצת מייל. ב-2023 נבחרה לאתלטית השנה בעולם.
ביוגרפיה

קיפייגון נולדה בקניה, השמינית מבין 9 ילדים. אביה היה רץ למרחקים בינוניים בנעוריו. שיחקה כדורגל עד שגילתה את עולם האתלטיקה בגיל 14. בתחילת דרכה נהגה לרוץ יחפה. נשואה לאצן האולימפי טימותי קיטום, אף הוא מקניה. לזוג בת שנולדה ביוני 2018.
ביוגרפיה > 2010

באליפות העולם בריצות שדה לנוער שנערכה בבידגושץ', פולין ב-2010 סיימה קיפייגון במקום רביעי.
ביוגרפיה > 2011

באליפות העולם בריצות שדה לנוער שנערכה בפונטה אומבריה, ספרד ב-2011 זכתה במדליית זהב. באליפות העולם עד גיל 17 (כולל) שנערכה בליל, צרפת היא זכתה במדליית זהב בריצת 1500 מטר בשיא אליפות חדש של 4:09.48 דקות.
ביוגרפיה > 2012

באליפות העולם באתלטיקה לנוער שנערכה בברצלונה, ספרד בשנת 2012 זכתה במדליית זהב בריצת 1500 מטר בתוצאה של 4:04.96 דקות.
באולימפיאדת לונדון (2012) סיימה קיפייגון במקום 23 בריצת 1500 מטר בתוצאה של 4:08.78 דקות. לאחר ש-3 אתלטיות נפסלו בשל אימרוץ, היא קודמה למקום 21 כללי.
ביוגרפיה > 2013

באליפות העולם בריצות שדה לנוער שנערכה בבידגושץ', פולין ב-2013 היא זכתה במדליית זהב. בתחרות גרנד פרי שנערכה בקטר היא קבעה בריצת 1500 מטר שיא קניה חדש של 3:56.98 דקות. בהמשך השנה באליפות העולם שנערכה במוסקבה היא סיימה חמישית בתוצאה של 4:05.08 דקות.
ביוגרפיה > 2014 > שיאנית עולם

באליפות העולם לריצות שליחים שנערכה בנסאו, בהאמה במאי 2014 היא זכתה במדליית זהב בריצת שליחות 4X1500 מטר בשיא עולם חדש של 16:33.58 דקות.
במשחקי חבר העמים שנערכו בגלאזגו סקוטלנד ב-2014 זכתה במדליית זהב בריצת 1500 מטר בתוצאה של 4:08.94 דקות.
ביוגרפיה > 2015 > סגנית אלופת העולם

באוגוסט 2015 זכתה בתחרות ליגת היהלום בבריסל בריצת מייל בשיא אפריקה של 4:16.71 דקות. בהמשך החודש באליפות העולם שהתקיימה בבייג'ינג זכתה במדליית כסף בריצת 1500 מטר בתוצאה של 4:08.96 דקות, אחרי גנזבה דיבאבה מאתיופיה (4:08.09 דקות) ולפני סיפן חסן מהולנד (4:09.34 דקות).
ביוגרפיה > 2016

בתחרות ליגת היהלום שנערכה ביוג'ין אורגון ארצות הברית במאי 2016 שיפרה בריצת 1500 מטר את שיא קניה והעמידה אותו על 3:56.41 דקות.
ביוגרפיה > 2016 > אלופה אולימפית

באולימפיאדת ריו דה ז'ניירו (2016) זכתה קיפייגון במדליית זהב בריצת 1500 מטר בתוצאה של 4:08.92 דקות, לפני גנזבה דיבאבה (4:10.27 דקות) וג'ניפר סימפסון מארצות הברית (4:10.53 דקות).
ביוגרפיה > 2017

באליפות העולם שנערכה בלונדון זכתה במדליית זהב בריצת 1500 מטר בתוצאה של 4:02.59 דקות, לפני ג'ניפר סימפסון מארצות הברית (4:02.76 דקות) וקסטר סמניה מדרום אפריקה (4:02.90 דקות).